মা চেয়েছিলেন ডাক্তার হোন
হাইতিতে ফুটবল নয়, জনপ্রিয় বাস্কেটবল। কিন্তু ওই খেলাটার প্রতি আমার কোনও আগ্রহ ছিল না। ফুটবলই ছিল আমার ধ্যানজ্ঞান। বাবা-মা একেবারেই চাইতেন না, আমি ফুটবল খেলি। ৬ বছর বয়সে স্কুলের ফুটবল দলে আমার সুযোগ পাওয়ার খবর শুনে প্রচণ্ড ক্ষুব্ধ হয়েছিলেন ওঁরা। মা বলেছিলেন, ‘‘ফুটবলের প্রতি তোমার এত আকর্ষণ কেন? আমাদের পরিবারে তো কেউ কখনও ফুটবল খেলেনি। তুমি এমন একটা খেলা বেছে নিলে, যার কোনও ভবিষ্যৎ নেই। ফুটবলার হওয়ার স্বপ্ন ভুলে যাও। লেখাপড়ায় মন দাও।’’ মা চাইতেন, আমি ডাক্তার হই। কিন্তু ফুটবলকে তত দিনে পুরোপুরি ভালবেসে ফেলেছি। 
প্রথম টুর্নামেন্টেই চ্যাম্পিয়ন
জীবনের প্রথম বড়সড় ফুটবল টুর্নামেন্টেই চ্যাম্পিয়ন হয়েছিলাম। ম্যান অফ দ্য টুর্নামেন্টের পুরস্কারও পেয়েছিলাম আমিই। তিন বছরের মধ্যে ডাক পেলাম অনূর্ধ্ব ১০ জাতীয় দলে। প্রতিশ্রুতিমান ফুটবলার হিসেবে হাইতিতে আমি বেশ জনপ্রিয় হয়ে উঠেছি তখন। বাবা-মা’র তবু কোনও আগ্রহ ছিল না। ওঁদের সেই এক কথা, ‘‘ফুটবল খেলে তুমি কিছুই করতে পারব না।’’ 
স্বপ্নপূরণ আর্জেন্তিনায় 
বুয়েনস আইরেস সফরে অনূর্ধ্ব ১৩ আর্জেন্তিনা জাতীয় দলের বিরুদ্ধে বেশ কয়েকটা ফ্রেন্ডলি ম্যাচ খেলেছিলাম। প্রচুর গোল করেছিলাম আমি। আমার খেলা পছন্দ হয় বোকা জুনিয়র্স অ্যাকাডেমির স্কাউটদের। ওঁদের একজন অ্যাকাডেমিতে যোগ দেওয়ার প্রস্তাব দিলেন। কিন্তু যত না আনন্দ হল, তার চেয়েও বেশি ভয় হল। এমনিতেই পরিবারের কেউ চাইতেন না আমি ফুটবল খেলি। তার ওপর বোকা জুনিয়র্স অ্যাকাডেমি আর্জেন্তিনায়। মা কি রাজি হবেন এত দূরে আমাকে একা ছাড়তে? বোকা জুনিয়র্সের সেই স্কাউট বললেন, ‘‘চিন্তা করো না, তোমার মায়ের সঙ্গে আমি কথা বলছি।’’ শেষ পর্যন্ত তাঁর কথা শুনে মা অনুমতি দিলেন। 
মা’কে ফোন করে কান্না 
দিয়েগো মারাদোনার ক্লাবে খেলার সুযোগ পাওয়ার আনন্দে প্রায় নাচতে নাচতেই হাইতি থেকে বুয়েনস আইরেসে গিয়েছিলাম। কিন্তু মা’কে ছেড়ে থাকা কতটা যন্ত্রণার, সেটা ওখানে গিয়েই উপলব্ধি করলাম। অ্যাকাডেমিতে হাইতি থেকে একমাত্র আমি সুযোগ পেয়েছিলাম। বাকিরা লাতিন আমেরিকার বিভিন্ন দেশ থেকে এসেছে। সকলেই স্প্যানিশে কথা বলছে। আমি তখন শুধু ফরাসি ও ইংরেজি ভাষাই জানতাম। কোনও বন্ধু ছিল না। সারাদিন বব মার্লে’র গান শুনে হতাশা দূর করার চেষ্টা করতাম। প্রথম তিনটে মাস দুঃস্বপ্নের মতো কেটেছিল। রোজ রাতেই কাঁদতে কাঁদতে মা’কে ফোন করতাম। ভেবেছিলাম, মা হয়তো বলবেন, ‘‘সনি চিন্তা কোরো না। তোমাকে বাড়িতে ফিরিয়ে আনার জন্য আমি বুয়েনস আইরেস আসছি।’’ ভাবতেও পারিনি মা বলবেন, ‘‘আমাদের আপত্তি সত্ত্বেও তুমি ফুটবলার হবে বলে ঠিক করেছো। এখন তো কাঁদলে হবে না। তোমাকে ওখানেই থাকতে হবে।’’ ৬ মাস পরে অবশ্য আমার দুই ভাই ও এক বোনকে নিয়ে মা এসেছিলেন। কয়েক সপ্তাহ ওদের সঙ্গে দারুণ সময় কাটিয়েছিলাম।
মারাদোনাকে দেখে বাক্‌রুদ্ধ
বোকা জুনিয়র্স অ্যাকাডেমিতে যারা সুযোগ পায়, প্রথম দিনই তাদের হাতে মারাদোনার খেলা ও প্র্যাক্টিসের ডিভিডি তুলে দেওয়া হয়। আমরা প্র্যাক্টিসের পর সেগুলো দেখতাম। এখনও সেই ভিডিও আমার ল্যাপটপে আছে। সময় পেলেই তা দেখি। তবে মারাদোনার সঙ্গে প্রথম সাক্ষাতের কথা মনে পড়লে এখনও গায়ে কাঁটা দেয়। বোকা জুনিয়র্স অ্যাকাডেমিতে মাঝেমধ্যেই প্রাক্তন তারকারা আসেন শিক্ষার্থীদের উদ্বুদ্ধ করতে। এক দিন প্র্যাক্টিসের সময় দেখলাম মারাদোনা এসেছেন। কিন্তু ওঁর সামনে গিয়ে কোনও কথা বলতে পারিনি। পুরোটাই মনে হচ্ছিল স্বপ্ন। তবে ফুটবল রাজপুত্রের একটা কথা এখনও মন্ত্রের মতো মেনে চলি। উনি বলেছিলেন, ‘‘মাঠে নেমে কাউকে ভয় করবে না। মনে করবে তুমিই শ্রেষ্ঠ।’’ মারাদোনার সঙ্গে তোলা ছবি এখনও আমার হাইতির বাড়ির ড্রয়িংরুমে সাজিয়ে রেখেছি।
স্বপ্ন মেসির সঙ্গে ছবি তোলা
মারাদোনার দেখা পেয়েছি। কিন্তু লিওনেল মেসি’র সঙ্গে ছবি তোলাটাও আমার স্বপ্ন। আর্জেন্তিনায় থাকার সময় ওকে দূর থেকে একবার দেখেছিলাম। ভেবেছিলাম, এবার কোপা আমেরিকায় মেসির সঙ্গে দেখা হলে ছবি তোলার জন্য অনুরোধ করব। কিন্তু কোপা আমেরিকায় আর্জেন্তিনা অন্য গ্রুপে থাকায় সেই স্বপ্ন অধরাই থেকে গিয়েছে। তবে মেসি কিন্তু আমার আদর্শ নয়। কারণ, ওকে অনুকরণ করা অসম্ভব। আমি এডেন অ্যাজারের মতো খেলার চেষ্টা করি। লক্ষ্য থাকে অ্যাজারের মতো উইং দিয়ে উঠে কাট করে ভিতরে ঢুকে গোল করার। 
ব্রাজিল ম্যাচ না খেলার যন্ত্রণা
কোপা আমেরিকায় আমি শুধু এই একটি ম্যাচই খেলতে চেয়েছিলাম। ব্রাজিলের বিরুদ্ধে ম্যাচের আগের দিনও প্রথম একাদশে আমার নাম ছিল। কিন্তু খেলা শুরু হওয়ার আগে দেখলাম পুরো দলটাই রাতারাতি বদলে গিয়েছে। হাইতি জাতীয় দলের কোচ প্যাত্রিস নুভু ইউরোপের লিগে খেলা ফুটবলারদেরই বেশি গুরুত্ব দেন। আমি ভারতে খেলি বলেই হয়তো শেষ মুহূর্তে বাদ পড়েছিলাম। অন্য কোনও ম্যাচে সুযোগ না দিয়ে কোচ যদি ব্রাজিলের বিরুদ্ধে পাঁচ মিনিটের জন্যও আমাকে নামাতেন, তাহলেও আক্ষেপ থাকত না। কারণ, কুটিনহো-অস্কারদের বিরুদ্ধে নিজেকে পরীক্ষা করতে চেয়েছিলাম আমি।
(শেষাংশ আগামীকাল)